# Correllengua

El Correllengua és una iniciativa popular que se celebra anualment en els territoris de parla catalana amb l'objectiu de mostrar la vitalitat de la llengua catalana i fomentar-ne l'ús social. Consisteix en la celebració de múltiples activitats de caràcter lúdic, festiu, pedagògic i reivindicatiu a diversos pobles, barris i ciutats que comparteixen, com a element cohesionador, l'anomenat «Pas de la flama» i la lectura del manifest, que cada any s'encarrega a una figura de prestigi que s'hagi significat pel seu posicionament en defensa de la llengua i la cultura catalana. La coordinació dels actes va a càrrec de la Coordinadora d'Associacions per la Llengua Catalana (CAL), Acció Cultural del País Valencià (ACPV) i Joves de Mallorca per la Llengua.

## Història

El Correllengua s'inspira en la Korrika, una cursa reivindicativa que recorre el País Basc a favor de la llengua basca. L'any 1993, Joves de Mallorca per la Llengua va organitzar una iniciativa similar a Mallorca, en defensa del català, que va esdevenir el primer Correllengua. El 1995 es va començar a fer al País Valencià de la mà d'Acció Cultural del País Valencià, i a partir de 1996, la CAL es va fer càrrec de la seva celebració a Catalunya, la Catalunya Nord, Andorra, Menorca, Eivissa i la Franja de Ponent.
Edició rere edició, el Correllengua ha guanyat suport i implantació, i ha passat de la dotzena de poblacions implicades en els primers Correllengües a les més de 300 que hi participen actualment arreu dels Països Catalans. Al Principat, el 2010 es comptabilitzaren 131 Correllengües, mentre que el 2011 en foren 153.

## Objectius

El Correllengua vol aconseguir, per mitjà d'una iniciativa oberta, participativa i popular, el ple reconeixement de la unitat de la llengua catalana, la seva oficialització a tot el territori i el foment d'uns hàbits interpersonals de fidelitat lingüística. En la consecució d'aquests objectius es vol implicar a totes aquelles persones desconeixedores de la llengua i la cultura catalanes, siguin o no nouvingudes.
Inicialment, el Correllengua s'estructurava en quatre columnes que recorrien quatre parts diferents del territori. Cadascuna duia el nom d'una persona de renom vinculada a la llengua i la cultura catalanes, per un període de dos anys. A partir del 2009 es tria únicament un personatge per a ser homenatjat, que esdevé la línia comuna de treball arreu dels territoris on se celebra l'esdeveniment. A continuació es pot veure la relació d'edicions amb la de personatges homenatjats:
| Any | Personatge/s | Notes |
| 2001 | Maria Mercè Marçal Ramon Barnils Ovidi Montllor Mercè Rodoreda | |
| 2002 | Maria Mercè Marçal Ramon Barnils Ovidi Montllor Mercè Rodoreda | |
| 2003 | Lola Anglada Vicent Andrés i Estellés Jaume Fuster Francesc de Borja Moll | |
| 2004 | Lola Anglada Vicent Andrés i Estellés Jaume Fuster Francesc de Borja Moll | |
| 2005 | Avel·lí Artís-Gener «Tísner» Jesús Moncada Guillem d'Efak Ovidi Montllor | |
| 2006 | Avel·lí Artís-Gener «Tísner» Jesús Moncada Guillem d'Efak Ovidi Montllor | |
| 2007 | Joan Oliver «Pere Quart» Maria Aurèlia Capmany Montserrat Roig Jaume Fuster | |
| 2008 | Joan Oliver «Pere Quart» Maria Aurèlia Capmany Montserrat Roig Jaume Fuster | |
| 2009 | Manuel de Pedrolo | Amb motiu del 20è aniversari de la seva mort. |
| 2010 | Salvador Espriu | Amb motiu del 25è aniversari de la seva mort. |
| 2011 | Joan Oliver «Pere Quart» | Amb motiu del 25è aniversari de la seva mort. En alguns indrets també es va dedicar a Enric Valor i Manuel Sanchis i Guarner. |
| 2012 | Lluís M. Xirinacs | Amb motiu del 5è aniversari de la seva mort. |
| 2013 | Miquel Martí i Pol | Amb motiu del 10è aniversari de la seva mort. |
| 2014 | Maria Mercè Marçal | El Correllengua es dedica per primer cop de manera monogràfica a una figura femenina. |
| 2015 | Ovidi Montllor | Amb motiu del vintè aniversari del seu comiat. |
| 2016 | Montserrat Roig | Amb motiu del 25è aniversari de la seva mort. |
| 2017 | Lola Anglada | Amb motiu del 125è aniversari del seu naixement. |
| 2018 | Nova Cançó | |
| 2019 | Pere Calders | Amb motiu del 25è aniversari de la seva mort. |
| 2020 | Josep Carner |
| 2021 | Isabel-Clara Simó | |
| 2022 | Joan Fuster | Amb motiu del centenari del seu naixement. |
| 2023 | Joan Brossa | Amb motiu del 25è aniversari de la seva mort. |
| 2024 | Carme Junyent | Bateig de la gegantona Carme en Acció. |

## Autors del Manifest del Correllengua des del 2008

| Any | Autor/a |
| 2008 | Isabel Clara Simó |
| 2009 | Víctor Alexandre |
| 2010 | Patrícia Gabancho |
| 2011 | Cesk Freixas |
| 2012 | Màrius Serra |
| 2013 | Josep Maria Terricabras |
| 2014 | Vicent Partal |
| 2015 | Salvador Cardús |
| 2016 | Vicenç Villatoro |
| 2017 | Núria Cadenes |
| 2018 | Alguer Miquel |
| 2019 | Jordi Cuixart |
| 2020 | |
| 2021 | Carme Junyent |
| 2022 | Vicent Partal |
| 2023 | Carme Sansa |
| 2024 | Jordi Badia |

## Referències

* ↑ «Any 2024: Joves per la Llengua celebrarà els seus 30 anys amb un Correllengua a les quatre illes». dBalears, 18-12-2023. [Consulta: 30 abril 2024].
* ↑ «Dossier del Correllengua 2011 (guia per a organitzadors)». CAL, 2011. Arxivat de l'original el 2013-10-19. [Consulta: 17 octubre 2011].
* ↑ «Dossier del Correllengua 2012 (guia per a organitzadors)». CAL, 2012. Arxivat de l'original el 2012-11-09. [Consulta: 31 gener 2013].
* ↑ Prohom, Marc «Autors homenatjats en les darreres edicions». L'escletxa, núm. 29, hivern 2011/2012, pàg. 10. ISSN: B-19487-03 [Consulta: 14 març 2012].
* ↑ «Què és? - Correllengua». Correllengua.cat. [Consulta: 25 novembre 2019].
* ↑ «La Nova Cançó centra la programació del Correllengua 2018». Enderrock.cat, 25-06-2018. [Consulta: 23 maig 2019].
* 1 2 «Calella celebra el Correllengua 2022, dedicat a la figura de l’escriptor Joan Fuster». RCT, 21-10-2022. [Consulta: 30 abril 2024].
* 1 2 «El Correllengua 2023 homenatjarà Joan Brossa bo i coincidint amb el 25è aniversari de la mort». Vilaweb, 15-04-2023. [Consulta: 30 abril 2024].
* 1 2 «El Correllengua 2024 comença amb força a la Universitat de Barcelona, reivindicant el multilingüisme que hi ha a Catalunya». Llibertat.cat, 05-04-2024. [Consulta: 30 abril 2024].